മാര്ക്ക് ജിഹാദ് പരാമര്ശം:അധ്യാപകനെ തള്ളി ബി.ജെ.പി. ആലപ്പുഴ: ഡല്ഹി സര്വകലാശാലാ പ്രഫസര് രാകേഷ് പാണ്ഡേയുടെ മാര്ക്ക് ജിഹാദ് പരാമര്ശം തള്ളി ബി.ജെ.പി. കേരളത്തില് നിന്ന് കൂടുതല് വിദ്യാര്ഥികള്ക്ക് ഡല്ഹി സര്വകലാശാലയില് പ്രവേശനം ലഭിക്കുന്നത് അജന്ഡയുടെ ഭാഗമാണെന്ന് ബി.ജെ.പി വിശ്വസിക്കുന്നില്ലെന്നും പരാമര്ശം കേരളത്തിനെതിരാണെന്നും പാര്ട്ടി സംസ്ഥാന വക്താവ് സന്ദീപ് വാചസ്പതി അറിയിച്ചു.ഇതേ ആശയം ഇതിലും കടുത്ത ഭാഷയില് സൂചിപ്പിച്ചത് സി.പി.എം. നേതാവ് എളമരം കരീമാണ്. ഡല്ഹി സര്വകലാശാലയിലേക്ക് വിദ്യാര്ഥികളെ റിക്രൂട്ട് ചെയ്യാന് ജമാ അത്തെ ഇസ്ലാമി ബോധപൂര്വമായ ശ്രമം നടത്തുന്നുവെന്ന കരീമിന്റെ അതേ അഭിപ്രായമാണ് പ്രഫസര് പാണ്ഡെയും പറഞ്ഞത്. കരീമിനുനേരെ കണ്ണടച്ചവരാണ് രണ്ടു വരി ഫെയ്സ്ബുക്ക് പോസ്റ്റിന്റെ പേരില് ബി.ജെ.പിയെ ക്രൂശിക്കാന് ശ്രമിക്കുന്നതെന്നും സന്ദീപ് പറഞ്ഞു.